Zaindu maite duzun hori

Zaindu maite duzun hori Ruper Ordorika abeslari oñatiarraren rock abestia da. "Kantuok jartzen ditut" diskoaren barneko laugarren abestia da. Kantua Euskaldunon Egunkaria itxi ondorengoan idatzia da, eta egileak inpotentzia hori adierazi nahi izan zuen kantuan. 

 Erabilpenagatik polemika 
2012ko abenduan, polemika parea izan ziren abestiaren inguruan. Batetik, Patxi Lopez lehendakariak kargua utzi baino lehenxeago bere blogean argitaratu zuen kantua, bideoa eta hitzak partekatuz. Kritika jaso zuen kantuak duen mezua alde batera utzi zuelako; izan ere, Lopezen gobernuak oso hotz jokatu zuen Egunkaria auzian kaltetutakoekin.

Egun batzuk geroago, ETB1eko gabonetako abestien ohiko programan (ospetsuek kantu ezagunak abesten dituztenekoa) Eusko Legebiltzarreko hainbat taldetako legebiltzarkideek kantatu zuten abestia, baita Egunkariaren itxiera txalotu zuten PPkoek ere, eta horrek ere kritikak eragin zituen. Ruper Ordorikak ere aukera desegokitzat jo zuen, eta berak sorpresa desatsegina jaso zuela adierazi zuen, ez baitzuen jakin aldez aurretik.

 Eratorritako lanak 
2013an Trifulca Posse proiektu musikalak mix bat argitaratu zuen Raper Ordorika izenburua emanda, kantuaren mix bat eginez Rapper's delight raparen hastapenetako doinu arketipikoarekin eta Billy Prestonen With you I'm born again-ekin.

 Erreferentziak 

 Kanpo estekak 
 Ruper Ordorikaren "Zaindu maite duzun hori" abestiaren bideoklipa ikusgai.
 Ruper Ordorikaren "Zaindu maite duzun hori" abestiaren hitzak irakurgai.

Kategoria:Ruper Ordorikaren abestiak
Kategoria:Euskal rock abestiak